আলাপন বন্দ্যোপাধ্যায়ের বই ‘বাঙালি মন’, ‘এত সুন্দর বিশ্লেষণ’ আবেগে ভাসলেন শীর্ষেন্দু মুখোপাধ্যায়

ওয়েবডেস্ক- কলকাতা আন্তর্জাতিক বইমেলা (Kolkata International Book Fair) এবছর পেয়েছে ‘বাঙালি মন’কে (Bengali Mind) । যার স্রষ্টা বিশিষ্ট প্রাবন্ধিক ও প্রাক্তন মুখ্যসচিব আলাপন বন্দ্যোপাধ্যায় (Alapan Bandyopadhyay) । এই বইয়ের গভীরতা প্রতিটি পাতায় পাতায় নিহিত রয়েছে। বৃহস্পতিবার কলকাতায় আন্তর্জাতিক বইমেলায় গিল্ডের অনুষ্ঠানে আলাপন বন্দ্যোপাধ্যায়ের নতুন প্রবন্ধ সংকলন ‘বাঙালির মন’ বইটির আনুষ্ঠানিক উন্মোচন করলেন প্রখ্যাত খ্যাতনামা সাহিত্যিক শীর্ষেন্দু মুখোপাধ্যায় (Renowned writer Shirshendu Mukhopadhyay) । বইয়ের প্রতিটি ছত্রে ছত্রে স্থান পেয়েছে বাঙালির বিবর্তন, ইতিহাস, সমাজমনস্তত্ত্বের গভীরতা। সেইসঙ্গে প্রবন্ধগুলোতে নারীদের প্রসঙ্গ আলাদাভাবে তুলে ধরা হয়েছে। ইতিহাসের পাতায় নারীদের প্রতি অবহেলা, অস্বীকৃতি সমস্ত কিছু স্থান পেয়েছে। বইয়ের উন্মোচনে এসে আবেগে ভাসলেন প্রোথিতযশা সাহিত্যিক শীর্ষেন্দু মুখোপাধ্যায়।

আলাপন বন্দ্যোপাধ্যায়ের ভূয়ষী প্রশংসা করেন তিনি। বইটি নিয়ে আলোচনা করতে গিয়ে সাহিত্যিক শীর্ষেন্দু মুখোপাধ্যায় বলেন, ‘আলাপন তাঁর নিজের দৃষ্টিভঙ্গি দিয়ে বিষয়গুলিকে সুন্দরভাবে বিশ্লেষণ করেছে। জ্ঞানের দিক থেকে ও আমার থেকে কিছু কম জানে না। এত সংক্ষিপ্ত পরিসরে এত বিষয় তুলে ধরা সত্যিই প্রশংসার দাবি রাখে।‘ বিশ্লেষণ করতে গিয়ে বার বার আবেগপ্রবণ হয়ে তিনি বলেন, এই প্রবন্ধগুলি পড়ার সময় তিনি তাঁর নিজের মফস্বল ও শহরের ফেলে আসা জীবনের অতীতে ফিরে গিয়েছিলেন। যেখানে স্মৃতি এসে ভিড় করে। লেখকের বর্ণনাভঙ্গিতে মফস্বল ও শহরের এক চমৎকার মেলবন্ধন প্রকাশ পেয়েছে বলেও তিনি তাঁর মত ব্যক্ত করেন।

আরও পড়ুন- কালই গুরুত্বপূর্ণ বৈঠকে নির্বাচন কমিশন, থাকবেন জ্ঞানেশ কুমার

অনুষ্ঠানে লেখক আলাপন বন্দ্যোপাধ্যায় জানান, দীর্ঘ সময় ধরে লেখা বিভিন্ন প্রবন্ধকে একত্রিত করে তিনি ‘বাঙালির মন’-একদম একটি সতন্ত্র সত্ত্বা হিসেবে তুলে ধরতে চেয়েছিলেন। বইটির একটি বিশেষ প্রবন্ধ ‘ভদ্রলোকের সংকট’ নিয়ে এদিন আলাদা করে আলোচনা হয়। শরৎচন্দ্রের দেবদাস, বিভূতিভূষণের অপু কিংবা তারাশঙ্করের কালজয়ী চরিত্রদের রেফারেন্স টেনে লেখক বাঙালির মানসিকতার এক অন্য দিক তুলে ধরেছেন। এদিনের এই অনুষ্ঠান মঞ্চেই প্রবন্ধটির কিছু অংশ পাঠ করেও শোনান তিনি। বইটির শেষ দুটি প্রবন্ধ নিয়ে লেখক আলাপন বন্দ্যোপাধ্যায় নিজেই আবেগপ্রবণ হয়ে পড়েন। তাঁর কথায়, বাংলা ভাষা ও সমাজ-মানসিকতার কয়েক হাজার বছরের পুরনো ইতিহাসকে এক মলাটে বেঁধে ফেলার যে প্রয়াস তিনি চালিয়েছেন তার উপস্থিত গুণীজনেদের কাছ থেকে সমাদর পেয়েছে। সকলেই তাঁর এই উদ্যোগকে সাধুবাদ জানিয়েছেন।

অনুষ্ঠানে উপস্থিত ছিলেন কবি শ্রীজাত, প্রচেত গুপ্ত, অধ্যাপক হিমবন্ত বন্দ্যোপাধ্যায় এবং রুশতি সেনের মতো বিশিষ্ট ব্যক্তিত্বরা।